**REPUBLIKA HRVATSKA**

**MINISTARSTVO GOSPODARSTVA**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**NACRT**

**PRIJEDLOGA ZAKONA O ENERGETSKOJ UČINKOVITOSTI,**

**S KONAČNIM PRIJEDLOGOM ZAKONA**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Zagreb, svibanj 2014.g.**

**PRIJEDLOG ZAKONA O ENERGETSKOJ UČINKOVITOSTI, S KONAČNIM PRIJEDLOGOM ZAKONA**

**I. USTAVNA OSNOVA ZA DONOŠENJE ZAKONA**

Ustavna osnova za donošenje ovoga Zakona sadržana je u članku 2. stavku 4. podstavku 1. Ustava Republike Hrvatske (Narodne novine, broj 85/2010 – pročišćeni tekst).

**II. OCJENA STANJA I OSNOVNA PITANJA KOJA SE TREBAJU UREDITI ZAKONOM TE POSLJEDICE KOJE ĆE DONOŠENJEM ZAKONA PROISTEĆI**

**Uvodne napomene, pravni okvir i ocjena stanja**

Sustav učinkovitog korištenja energije u Republici Hrvatskoj propisan je Zakonom o učinkovitom korištenju energije u neposrednoj potrošnji (Narodne novine, broj 152/08, 55/12, 101/13, 153/13 i 14/14). Predmetnim Zakonom se u zakonodavstvo Republike Hrvatske prenosila pravna stečevina Europske unije iz područja energetske učinkovitosti i to Direktiva 2006/32/EZ Europskog parlamenta i Vijeća od 5. travnja 2006. o učinkovitosti korištenja krajnje energije i energetskih usluga te o ukidanju Direktive Vijeća 93/76/EZ kao i Direktiva 2009/125/EZ o uspostavi okvira za postavljanje zahtjeva za ekološki dizajn proizvoda povezanih s energijom te Direktiva 2010/31/EU o energetskim svojstvima zgrada u dijelu koji se odnosi na energetsko certificiranje zgrada i redovne preglede sustave grijanja i klimatizacije u zgradama.

Zakon o energetskoj učinkovitosti usklađuje se s direktivom 2012/27/EU Europskog parlamenta i Vijeća od 25. listopada 2012. o energetskoj učinkovitosti kojom se dopunjuju direktive 2009/125/EZ i 2010/30/EU i ukidaju direktive 2004/8/EZ i 2006/32/EZ, koja je stupila je na snagu 4. prosinca 2012. godine. Predmetna direktiva ima za cilj određivanje, a podredno tome i postizanje ušteda neposredne i primarne energije i to primjenom mjera energetske učinkovitosti, a sve kako bi se dostigao cilj povećanja energetske učinkovitosti Europske unije za 20% do 2020. godine i olakšao put daljnjim poboljšanjima energetske učinkovitosti nakon 2020. godine.

Direktivom 2012/27/EU određuje se sustav obveza a i metoda računanja ušteda energije, zbog opravdane bojazni da se neće dostići zacrtani ciljevi Europske unije u području energetske učinkovitosti. energetske učinkovitosti, koji zahtjeva stroži i detaljniji način određivanja nacionalnih ciljeva.

Isto tako, ovim se Zakonom kao nadležno tijelo za provođenje politike energetske učinkovitosti u Republici Hrvatskoj određuje Nacionalno koordinacijsko tijelo za energetske učinkovitosti koje između ostaloga, osigurava sustavno planiranja za poboljšanje energetske učinkovitosti u Republici Hrvatskoj, prati izvršavanje obveza energetske učinkovitosti, prati rezultate provedbe planova i mjera politike energetske učinkovitosti te vodi sustav praćenja, mjerenja i verifikacije ušteda energije.

**Razlozi za donošenje Zakona o energetskoj učinkovitosti**

Usvajanjem ovoga Zakona stvorit će se uvjeti za postavljanje ciljeva, usvajanja mjera za smanjenje potrošnje primarne energije u djelatnostima proizvodnje, prijenosa i distribucije energije i mehanizama za poticanje energetske učinkovitosti kroz institucionalne, financijske i druge okvire za uklanjanje prepreka koje sprečavaju razvoj tržišta energetske učinkovitosti.

Ovim Zakonom uređuju se i pitanja vezana uz specifičnosti ugovaranja energetske usluge, što je osnovni preduvjet za takve ugovore, kojima se stvara okružje za mobilizaciju investicijskog kapitala u projekte energetske učinkovitosti, koji dovode do povećanja zaposlenosti i smanjenja ovisnosti o uvoznim energentima.

**Osnovna pitanja koja se trebaju urediti Zakonom i posljedice koje će donošenjem Zakona proisteći**

Zakonom o energetskoj učinkovitosti, između ostaloga uređuje se postupanje javnog sektora u ugovaranju energetske usluge, čime se stvaraju preduvjeti da država preuzme ulogu pružanja primjera za stvaranje tržišta za energetske usluge. Zakonom se, isto tako stvaraju preduvjeti da se za investicije u državnu imovinu koristi privatni kapital te da se pokrene investicijski ciklus bez dodatnih troškova države.

Nadalje, ovim se Zakonom uređuje i mogućnost da se i u suvlasničkoj zajednici ostvare uvjeti za ulaganje u povećanje energetske učinkovitosti. Takav oblik ugovaranja trenutno je znatno otežan jer dosada nisu bila uređena pravila odlučivanja za ovakav specifičan oblik ugovaranja. Takvo uređivanje imati će sinergijski učinak sa provedbom ugovora o energetskim uslugama u javnom sektoru, što će pokrenuti nove investicije koje svojim potencijalom daleko nadmašuju potencijal ulaganja u javni sektor.

Kao posebna novina Zakona o energetskoj učinkovitosti je uređenje središnjeg mjesto za koordinaciju svih aktivnosti u ulozi Nacionalnog koordinacijskog tijela za energetsku učinkovitost. Na potrebu za ovakvim uređenjem ukazali su dosadašnji rezultati provedbe prvog i drugog Nacionalnog akcijskog plana energetske učinkovitosti, gdje je kao jedna od najvažnijih kočnica postizanju ciljeva energetske učinkovitosti u Republici Hrvatskoj prepoznat nedostatak međusektorske suradnje u ostvarivanju ciljeva energetske učinkovitosti. Koordinacija aktivnosti u području energetske učinkovitosti dosada je bila predviđena drugim Nacionalnom akcijskom planom, no sada se ista uređuje predmetnim Zakonom.

Isto tako, ovim se Zakonom uvodi sustav za praćenje, mjerenje i verifikaciju ušteda energije te obveze u smislu osiguravanja funkcioniranja takvog sustava. Takvim sustavom se omogućuje praćenje rezultata provedbe mjera za poboljšanje energetske učinkovitosti, odnosno izvještavanje o ostvarenju ciljeva. Uspostavanje ovakvog sustava osigurava izvještavanje postignutih rezultata u provođenju politike energetske učinkovitosti u Republici Hrvatskoj, a koje je ujedno i obveza prema Europskoj komisiji, kao i promptno uočavanje potrebnih korekcija u planovima energetske učinkovitosti i provedbi mjera energetske učinkovitosti. Sustav za praćenje, mjerenje i verifikaciju ušteda energije dostupan je i privatnim korisnicima, koji će kroz postupak verifikacije ušteda energije dobiti mogućnost utvrđivanja stvarnih rezultata ulaganja u energetsku učinkovitost.

Zakonom o energetskoj učinkovitosti uređuje se i obveza informiranja kupaca i svih zainteresiranih strana o mogućnostima ulaganja u energetsku učinkovitost i primjenu lako ostvarivih mjera kao i o dostupnim potporama, izvorima financiranja, tvrtkama i drugim bitnim informacijama za razvoj tržišta energetske učinkovitosti.

**Donošenjem Zakona o energetskoj učinkovitosti postigli bi se sljedeći ciljevi:**

Usvajanjem ovoga Zakona stvorit će se uvjeti za postavljanje ciljeva, usvajanja mjera za smanjenje potrošnje primarne energije u djelatnostima proizvodnje, prijenosa i distribucije energije i mehanizama za poticanje energetske učinkovitosti kroz institucionalne, financijske i druge okvire za uklanjanje prepreka koje sprečavaju razvoj tržišta energetske učinkovitosti.

Na taj način će se značajno pridonijeti ostvarenju nacionalnog cilja ušteda energije definiranog Strategijom energetskog razvoja Republike Hrvatske.

**III. OCJENA I IZVORI POTREBNIH SREDSTAVA ZA PROVOĐENJE ZAKONA**

Za provedbu ovoga Zakona neće biti potrebno osigurati posebna sredstva u državnom proračunu Republike Hrvatske.

**IV. OBRAZLOŽENJE RAZLOGA ZA DONOŠENJE ZAKONA PO HITNOM POSTUPKU**

U skladu s člankom 206. Poslovnika Hrvatskoga sabora (Narodne novine, broj 81/2013) predlaže se donošenje ovoga Zakona po hitnom postupku, uvažavajući okolnost da se predloženi Zakon usklađuju s dokumentima Europske unije.

**KONAČNI PRIJEDLOG ZAKONA O ENERGETSKOJ UČINKOVITOSTI**

**I. OPĆE ODREDBE**

**Predmet zakona**

**Članak 1.**

(1) Ovim se Zakonom uređuje područje učinkovitog korištenja energije, donošenje planova na lokalnoj, županijskoj i nacionalnoj razini za poboljšanje energetske učinkovitosti te njihovo provođenje, mjere energetske učinkovitosti, obveze energetske učinkovitosti, a posebice djelatnost energetske usluge, utvrđivanje ušteda energije te prava potrošača u primjeni mjera energetske učinkovitosti.

(2) Na odnose koji nisu uređeni ovim Zakonom, supsidijarno se primjenjuju posebni propisi kojim se uređuje energetski sektor i pojedina tržišta energije, gradnja, zaštita okoliša, državna uprava, lokalna i područna (regionalna) samouprava, Fond za zaštitu okoliša i energetsku učinkovitost, državne potpore, opći upravni postupak i drugi posebni propisi.

**Primjena pravne stečevine Europske unije**

**Članak 2.**

Ovim se Zakonom u zakonodavstvo Republike Hrvatske prenosi Direktiva 2012/27/EU Europskog parlamenta i Vijeća od 25. listopada 2012. o energetskoj učinkovitosti kojom se dopunjuju direktive 2009/125/EZ i 2010/30/EU i ukidaju direktive 2004/8/EZ i 2006/32/EZ (SL L 315,14.11.2012.).

**Svrha i interes Republike Hrvatske**

**Članak 3.**

(1) Svrha je ovoga Zakona ostvarivanje ciljeva održivog energetskog razvoja: smanjenje negativnih utjecaja na okoliš iz energetskog sektora, poboljšanje sigurnosti opskrbe energijom, zadovoljavanje potreba potrošača energije i ispunjavanje međunarodnih obveza Republike Hrvatske u području smanjenja emisije stakleničkih planova i to poticanjem mjera energetske učinkovitosti u svim sektorima potrošnje energije.

(2) Učinkovito korištenje energije od interesa je za Republiku Hrvatsku.

**Definicije pojmova**

**Članak 4.**

(1) Pojedini pojmovi u smislu ovoga Zakona imaju značenja utvrđena Zakonom o energiji, zakonom kojim se uređuje tržište električne energije i zakonom kojim se uređuje tržište toplinske energije.

(2) U ovom se Zakonu koriste i pojmovi koji u smislu ovoga Zakona imaju sljedeća značenja:

1. *davatelj subvencije* – tijela državne uprave, jedinice lokalne i područne (regionalne) samouprave, fondovi i pravne osobe u vlasništvu države i druge pravne osobe koje dodjeljuju ili upravljaju subvencijama u Republici Hrvatskoj,

2. *distributer energije* – energetski subjekt koji obavlja energetsku djelatnost distribucije energije,

3. *energetska učinkovitost* – odnos između ostvarenog korisnog učinka i energije potrošene za ostvarenje tog učinka,

4. *energetski pregled* – sustavan postupak za stjecanje odgovarajućeg znanja o postojećoj potrošnji energije zgrade ili skupine zgrada te za utvrđivanje i određivanje isplativosti mogućnosti za uštede energije kao i izvještavanje o nalazima sukladno zakonu kojim se uređuje gradnja,

5. *energetski pregled za velika poduzeća* – energetski pregled koji obuhvaća energetski pregled zgrada u skladu sa zakonom kojim se uređuje gradnja i energetski pregled tehnoloških procesa ili industrijskih postrojenja sukladno pravilniku o energetskim pregledima za velika poduzeća,

6. *energija* – primarni energenti i/ili transformirani oblik energije, odnosno električna energija, toplinska energija, plin, nafta i naftni derivati i energija iz obnovljivi izvori,

7. *energetska usluga* – provedba projekta energetske učinkovitosti i ostalih povezanih aktivnosti temeljena na ugovoru o energetskom učinku s jamstvom da u referentnim uvjetima vodi do provjerljivog i mjerljivog ili procjenjivog poboljšanja energetske učinkovitosti i/ili ušteda energije i/ili vode,

8. *Fond za zaštitu okoliša i energetsku učinkovitost* (u daljnjem tekstu: Fond) – pravna osoba s javnim ovlastima, osnovana posebnim zakonom koja obavlja djelatnost utvrđenu ovim i posebnim zakonom,

9. *gospodarenje energijom* – sve radnje kontinuiranog praćenja i analize potrošnje energije i vode koje obuhvaćaju utvrđivanje promjena u trendovima potrošnje energije i vode, određivanje ciljeva za uštedu energije i vode, uspoređivanje ostvarene potrošnje s predviđenom potrošnjom te prijedloge i provedbu mjera za poboljšanje energetske učinkovitosti na toj osnovi,

10. *javni sektor* – proračunski i izvanproračunski korisnici državnog proračuna, jedinica lokalne i područne (regionalne) samouprave i korisnici proračuna jedinica lokalne i područne (regionalne) samouprave,

11. *krajnji kupac* – fizička ili pravna osoba koja kupuje energiju za vlastitu potrošnju,

12. *ministar* – ministar nadležan za energetiku,

13. *Ministarstvo* – ministarstvo nadležno za energetiku,

14. *mjere za poboljšanje energetske učinkovitosti* – sve radnje koje redovito vode provjerljivom i mjerljivom ili procjenjivom poboljšanju energetske učinkovitosti, odnosno smanjenju potrošnje energije i/ili vode,

15. *nacionalni informacijski sustav za gospodarenje energijom* – računalna aplikacija za praćenje i analizu potrošnje energije u zgradama javnog sektora koju vodi Agencija za pravni promet i posredovanje nekretninama (u daljnjem tekstu: Agencija), a u koju se unose opći, konstrukcijski i energetski podaci te podaci o neposrednoj potrošnji energije i/ili vode za svaku zgradu javnog sektora,

16. *nacionalni okvirni cilj ušteda energije* – sveobuhvatni planirani cilj ušteda u neposrednoj potrošnji energije u Republici Hrvatskoj, a izračunava se i određuje u skladu s metodologijom utvrđenom pravilnikom za praćenje, mjerenje i verifikaciju ušteda energije,

17. *nacionalni fond zgrada* – obuhvaća stambene i poslovne zgrada, odnosno sve javne i privatne zgrade u Republici Hrvatskoj,

18. *nove uštede energije* – uštede energije koje se postižu primjenom mjera energetske učinkovitosti utvrđenih pravilnikom za praćenje, mjerenje i verifikaciju ušteda energije, a koje su provedene nakon 1. siječnja 2014. godine,

19. *osoba zadužena za praćenje potrošnje energije u javnom sektoru* – fizička ili pravna osoba koja je od strane odgovorne osobe imenovana da nadzire potrošnju energije i vode u građevini ili pojedinom upravnom tijelu,

20. *opskrbljivač energije*– energetski subjekt koji obavlja energetsku djelatnost opskrbe energije,

21. *ovlašteni predstavnik suvlasnika –* fizička ili pravna osoba koju su suvlasnici samostalnih uporabnih cjelina unutar jedne zgrade/građevine ovlastili za zastupanje u postupcima koji proizlaze iz upravljanja, na temelju ugovora o upravljanju, odnosno međuvlasničkog ugovora,

22. *poboljšanje energetske učinkovitosti* – smanjenje potrošnje energije uz iste referentne uvjete i jednak učinak kao prije provedbe mjere za poboljšanje energetske učinkovitosti ili projekta energetske učinkovitosti, a koje je posljedica primjene energetski učinkovitih tehnologija, sustava i proizvoda, primjene obnovljivih izvora energije za pretežno ili potpuno pokrivanje vlastite potrošnje energije u građevini i/ili promjena u ponašanju korisnika,

23. *proizvod povezan s energijom* – sva roba koja tijekom upotrebe utječe na potrošnju energije, a koja se stavlja na tržište i/ili pušta u rad, uključujući i dijelove namijenjene za ugradnju u proizvode povezane s energijom, koje se stavlja na tržište i/ili pušta u rad kao pojedinačne dijelove za krajnje korisnike i čije se okolišne značajke mogu neovisno procijeniti,

*24. pružatelj energetske usluge* – fizička ili pravna osoba koja pruža energetsku uslugu ili druge mjere za poboljšanje energetske učinkovitosti krajnjem kupcu,

25. *referentna potrošnja energije i/ili vode* – potrošnja energije i/ili vode pri referentnim uvjetima prije provedbe mjere za poboljšanje energetske učinkovitosti, koja se koristi kao osnova za usporedbu u određivanju budućih ušteda energije i/ili vode,

26. *referentni uvjeti* – predstavljaju vrijednosti neovisnih varijabli koje utječu na potrošnju energije i/ili vode u građevini prije provedbe mjere za poboljšanje energetske učinkovitosti, u odnosu na koje se provodi normalizacija potrošnje energije i/ili vode nakon provedbe mjere,

27. *ušteda energije* – količina ušteđene energije i/ili vode utvrđena mjerenjem i/ili procjenom potrošnje prije i poslije primjene jedne ili više mjera za poboljšanje energetske učinkovitosti, uz normalizaciju prema referentnim uvjetima,

28. *veliki grad* – grad koji ima više od 30.000 stanovnika,

*29. velika poduzeća* – trgovačka društva koja prelaze dva od slijedećih uvjeta: ukupna aktiva 130.000.000,00 kuna, godišnji prihod 260.000.000,00 kuna, prosječno 250 radnika tijekom poslovne godine,

*30. zajamčena ušteda* – vrijednost uštede energije i/ili vode koju jamči pružatelj energetske usluge, a ostvaruje se na način da mjere utvrđene ugovorom o energetskom učinku u referentnim uvjetima dovode do provjerljivih ušteda energije i/ili vode koje se mogu utvrditi mjerenjem ili procjenom,

*31. vrijednost zajamčene uštede –* novčana vrijednost uštede energije i/ili vode utvrđena ugovorom o energetskom učinku,

32. *životni ciklus* – označava posljedične i međusobno povezane faze proizvoda povezanog s energijom od uporabe sirovine za proizvodnju proizvoda do konačnog odlaganja proizvoda nakon prestanka korištenja.

**II. OVLASTI NADLEŽNIH TIJELA**

**Ministarstvo**

**Članak 5.**

U pripremi i provođenju politike energetske učinkovitosti Ministarstvo:

1. izrađuje Nacionalni akcijski plan energetske učinkovitosti (u daljnjem tekstu: Nacionalni akcijski plan), u suradnji s ministarstvom nadležnim za poslove graditeljstva i Nacionalnim koordinacijskim tijelom za energetsku učinkovitost (u daljnjem tekstu: Nacionalno koordinacijsko tijelo),

2. ocjenjuje učinak provedbe mjera za poboljšanje energetske učinkovitosti, a posebno Nacionalnog akcijskog plana,

3. izrađuje izvješće o provedbi Nacionalnog akcijskog plana, u suradnji s ministarstvom nadležnim za poslove graditeljstva i Nacionalnim koordinacijskim tijelom,

4. provodi politiku Vlade Republike Hrvatske u području energetske učinkovitosti,

5. osigurava uključivanje zahtjeva energetske učinkovitosti u druge sektorske politike,

6. izvješćuje Europsku komisiju o provedbi Nacionalnog akcijskog plana,

7. ostvaruje međunarodnu suradnju Republike Hrvatske u području energetske učinkovitosti,

8. sudjeluje u radu tijela Europske komisije u području energetike i energetske učinkovitosti,

9. priprema izvješća o primjeni smjernica Europske unije, u području energetske učinkovitosti u pravni sustav Republike Hrvatske.

**Fond**

**Članak 6.**

(1) Fond obavlja djelatnosti u području poticanja racionalnog gospodarenja energijom i energetske učinkovitosti utvrđene Zakonom o Fondu za zaštitu okoliša i energetsku učinkovitost.

(2) U okviru područja djelatnosti iz stavka 1. ovoga članka Fond osigurava financiranje provedbe mjera za poboljšanje energetske učinkovitosti utvrđenih Nacionalnim akcijskim planom i drugim planovima sukladno odredbama ovoga Zakona.

(3) Fond je dužan dostaviti Ministarstvu program rada i financijski plan za područje energetske učinkovitosti sukladno odredbama Zakona o Fondu za zaštitu okoliša i energetsku učinkovitost najkasnije do 1. veljače za tekuću godinu.

(4) Fond je dužan dostaviti Nacionalnom koordinacijskom tijelu program rada za područje energetske učinkovitosti najkasnije do 1. veljače za tekuću godinu.

**Nacionalno koordinacijsko tijelo za energetsku učinkovitost**

**Članak 7.**

(1) Nacionalno koordinacijsko tijelo provodi politiku energetske učinkovitosti utvrđenu odredbama ovoga Zakona i drugih posebnih propisa.

(2) Za Nacionalno koordinacijsko tijelo određuje se Centar za praćenje poslovanja energetskog sektora i investicija.

(3) U provođenju politike energetske učinkovitosti Nacionalno koordinacijsko tijelo nadležno je za:

1. osiguravanje sustavnog planiranja za poboljšanje energetske učinkovitosti u Republici Hrvatskoj,

2. davanja suglasnosti na planove iz članaka 11. i 12. ovoga Zakona,

3. vođenje sustava za praćenje, mjerenje i verifikaciju ušteda energije i provodi postupak verifikacije ušteda energije sukladno odredbama pravilnika za praćenje, mjerenje i verifikaciju ušteda energije,

4. praćenje provedbe mjera za poboljšanje energetske učinkovitosti, koje uključuju neovisnu provjeru statistički značajnog udjela mjera za poboljšanje energetske učinkovitosti utvrđenih pravilnikom za praćenje, mjerenje i verifikaciju ušteda energije,

5. objavljivanje na svojim web stranicama i redovito ažuriranje informacija o:

* dostupnim ugovorima o energetskim uslugama i klauzulama koje bi trebalo uključiti u takve ugovore kako bi se zajamčili uštede energije i prava krajnjih kupaca,
* financijskim instrumentima, poticajima, financijskim potporama i zajmovima kojima se podupiru projekti u vezi s uslugama energetske učinkovitosti,
* popis dostupnih pružatelja energetskih usluga,
* troškovno učinkovitim i lako ostvarivim promjenama u uporabi energije,
* provedbi Nacionalnog akcijskog plana energetske učinkovitosti i provedbi Akcijskog plana energetske učinkovitosti, uključujući i primjere najbolje prakse,

7. provođenje drugih aktivnosti određenih odredbama ovoga Zakona.

**III. PLANOVI ENERGETSKE UČINKOVITOSTI**

**Nacionalni akcijski plan**

**Članak 8.**

(1) Nacionalni akcijski plan planski je dokument koji se donosi na trogodišnje razdoblje, a kojim se utvrđuje provedba politike za poboljšanje energetske učinkovitosti.

(2) Nacionalni akcijski plan minimalno mora sadržavati:

1. prikaz i ocjenu stanja te potrebe u potrošnji energije,
2. dugoročne ciljeve, uključujući nacionalni okvirni cilj ušteda energije, mjere i pokazatelje za poboljšanje energetske učinkovitosti,
3. nositelje aktivnosti i rokove provedbe,
4. mjera za poboljšanje energetske učinkovitosti u skladu sa Strategijom energetskog razvitka i drugim strateškim dokumentima Vlade Republike Hrvatske,
5. izračun planiranih ušteda energije u skladu s pravilnikom za praćenje, mjerenje i verifikaciju ušteda energije,
6. izvore financiranja plana.

(3) Nacionalni akcijski plan priprema Ministarstvo, u suradnji s ministarstvom nadležnim za graditeljstvo i Nacionalnim koordinacijskim tijelom, a donosi ga Vlada Republike Hrvatske.

Izvješće o provedbi Nacionalnog akcijskog plana

**Članak 9.**

(1) Izvješće o provedbi Nacionalnog akcijskog plana izrađuje Ministarstvo, u suradnji s ministarstvom nadležnim za graditeljstvo i Nacionalnim koordinacijskim tijelom.

(2) Izvješće iz stavka 1. ovoga članka sadrži analizu ostvarenja ciljeva u prethodnoj godini, uključujući nacionalni okvirni cilj ušteda energije.

**Dugoročna strategija za poticanje ulaganja u obnovu nacionalnog fonda zgrada**

**Republike Hrvatske**

**Članak 10.**

1. Vlada Republike Hrvatske, na prijedlog ministarstva nadležnog za poslove graditeljstva donosi dugoročnu strategiju za poticanje ulaganja u obnovu nacionalnog fonda zgrada.

(2) Strategija iz stavka 1. ovoga članka obuhvaća:

1. pregled nacionalnog fonda zgrada,

2. utvrđivanje troškovno učinkovitog pristupa obnovama zgrada, ovisno o vrsti zgrade i klimatskoj zoni,

3. politike i mjere za poticanje troškovno učinkovitih velikih radova obnove zgrada, uključujući postupne velike radove obnove zgrada,

4. dugoročne smjernice o ulaganjima za sve fizičke i pravne osobe, građevinsku industriju te financijske institucije,

5. procjenu očekivane uštede energije i širih koristi.

**Akcijski plan energetske učinkovitosti**

**Članak 11.**

(1) Akcijski plan energetske učinkovitosti (u daljnjem tekstu: Akcijski plan) dužni su donijeti županije i veliki gradovi.

(2) Akcijski plan je planski dokument koji se donosi na trogodišnje razdoblje u skladu s Nacionalnim akcijskim planom, a kojim se utvrđuje provedba politike za poboljšanje energetske učinkovitosti na području nadležnosti županije, odnosno velikog grada.

(3) Akcijski plan minimalno mora sadržavati:

1. prikaz i ocjenu stanja te potrebe u neposrednoj potrošnji energije,
2. dugoročne ciljeve, uključujući okvirni cilj ušteda energije, mjere i pokazatelje za poboljšanje energetske učinkovitosti,
3. nositelje aktivnosti i rokove provedbe,
4. mjere za poboljšanje energetske učinkovitosti u skladu sa Strategijom energetskog razvitka i drugim strateškim dokumentima Vlade Republike Hrvatske,
5. izračun planiranih ušteda energije u skladu s pravilnikom za praćenje, mjerenje i verifikaciju ušteda energije,
6. način praćenja izvršenja plana i izvještavanja,
7. način financiranja plana.

(4) Akcijski plan predlaže izvršno tijelo, a donosi predstavničko tijelo županije, odnosno velikog grada, uz prethodnu suglasnost Nacionalnog koordinacijskog tijela.

(5) Ako jedinice lokalne samouprave koje nisu određene stavkom 1. ovoga članka donesu Akcijski plan iz područja svoje nadležnosti dužne su primijeniti odredbe stavaka 2., 3. i 4. ovoga članka, odnosno članak 12. ovoga Zakona.

Godišnji plan energetske učinkovitosti

Članak 12.

(1) Godišnji plan energetske učinkovitosti (u daljnjem tekstu: Godišnji plan) dužno je, uz prethodnu suglasnost Nacionalnog koordinacijskog tijela, donijeti izvršno tijelo županije, odnosno izvršno tijelo velikog grada.

(2) Godišnji plan je planski je dokument koji se donosi do kraja tekuće godine za narednu godinu, a kojim se utvrđuje provedba politike za poboljšanje energetske učinkovitosti na području županije, odnosno velikog grada u skladu s Nacionalnim akcijskim planom i Akcijskim planom.

(3) Godišnji plan minimalno mora sadržavati:

1. analizu ostvarenja ciljeva određenih Akcijskim planom, uključujući okvirni cilj ušteda energije na području županije, odnosno velikog grada,

2. nositelje aktivnosti i rokove provedbe,

1. mjere za poboljšanje energetske učinkovitosti u skladu sa strategijom energetskog razvitka i drugim strateškim dokumentima Vlade Republike Hrvatske
2. izračun planiranih ušteda energije u skladu s pravilnikom za praćenje, mjerenje i verifikaciju ušteda energije,
3. način praćenja izvršenja plana,
4. način financiranja plana.

**IV. OBVEZE ENERGETSKE UČINKOVITOSTI**

**Sustavi obveze energetske učinkovitosti**

**Članak 13.**

(1) Republika Hrvatska u provođenju politike energetske učinkovitosti određuje kumulativni cilj nove uštede energije u krajnjoj potrošnji do 31. prosinca 2020. godine.

(2) Cilj iz stavka 1. ovoga članka ostvaruje se uspostavom obveze distributera energije i poduzimanjem drugih mjera politike za ostvarivanje uštede energije (u daljnjem tekstu: alternativne mjere).

(3) Obveza distributera energije iz stavka 2. ovoga članka označava iznos uštede kojeg su distributeri energije dužni ostvariti ulaganjem u poboljšanje energetske učinkovitosti u krajnjoj potrošnji.

(4) Ako distributer energije ne ostvari obveze iz stavka 3. ovoga članka, dužan je plaćati doprinos Fondu u iznosu koji je jednak ulaganjima potrebnim za ispunjavanje neostvarenog dijela uštede iz prethodne godine.

(5) Ministar pravilnikom određuje kumulativni cilj nove uštede energije u krajnjoj potrošnji, alternativne mjere, način izračuna uštede, iznos obveze uštede energije za svakog distributera energije u skladu s ciljem iz stavka 1. ovoga članka. Iznos obveza ušteda temelji se na objektivnim i nediskriminirajućim kriterijima, koji mogu sadržavati i zahtjeve sa socijalnim ciljem, uključujući i zahtjev da se dio mjera za povećanje energetske učinkovitosti provede kao prioritet u kućanstvima koja su pogođena energetskim siromaštvom ili u socijalnim stanovima.

**Dužnosti opskrbljivača energije**

**Članak 14.**

(1) Opskrbljivač energije dužan je na zahtjev krajnjeg kupca, a najmanje jednom godišnje dostaviti informacije o obračunu električne energije, toplinske energije, odnosno plina te prethodnoj potrošnji krajnjeg kupca, koje obuhvaćaju:

* cijenu i stvarnu potrošnju energije,
* usporedni grafički prikaz sadašnje potrošnje energije krajnjeg kupca i potrošnje u istom razdoblju prethodne godine,
* kontakte pojedinih organizacija krajnjih kupaca, energetskih agencija, adrese internetskih stranica gdje se mogu pronaći informacije o raspoloživim mjerama i korisnim savjetima za poboljšanje energetske učinkovitosti, usporedivim profilima krajnjih korisnika i objektivnim tehničkim specifikacijama opreme koja koristi energiju,
* usporedbu s prosječnim uobičajenim ili referentnim krajnjim kupcem iz iste kategorije krajnjih kupaca

(2) Opskrbljivač iz stavka 1. ovoga članka dužan je podatke o potrošnji električne energije, toplinske energije, odnosno plina u javnom sektoru upisivati jednom mjesečno u nacionalni informacijski sustav za gospodarenje energijom.

**Dužnosti distributera energije**

**Članak 15.**

Distributeri energije dužni su dostaviti Ministarstvu jednom godišnje do 1. veljače tekuće godine za prethodnu godinu:

1. zbirne statističke informacije o krajnjim kupcima,

2. trenutačne informacije o potrošnji krajnjih kupaca, uključujući prema potrebi profile opterećenja, segmentaciju kupaca i zemljopisni položaj kupaca, uz očuvanje cjelovitosti i povjerljivosti privatnih ili poslovno osjetljivih informacija.

**Dužnosti velikih poduzeća**

**Članak 16.**

(1) Velika poduzeća dužna su izraditi energetski pregled za velika poduzeća svake četiri godine u skladu s pravilnikom za provođenje energetskog pregleda za velika poduzeća kojeg donosi ministar.

(2) Energetski pregled velikog poduzeća provode osobe ovlaštene za energetski pregled zgrada sukladno posebnom propisu.

(3) Velika poduzeća dužna su čuvati izviješće o provedenom energetskom pregledu za velika poduzeća najmanje deset godina.

Dužnosti javnog sektora

Članak 17.

1. Javni sektor je dužan upravljati potrošnjom energije i vode na energetski učinkovit način.

(2) U ispunjenju obveze iz stavka 1. ovoga članka, javni sektor:

1. imenuje pravnu ili fizičku osobu zaduženu za praćenje potrošnje energije i vode,

2. redovito prati i najmanje jednom mjesečno unosi podatke o potrošnji energije i vode u zgradama u nacionalni informacijski sustav za gospodarenje energijom,

3. periodički, a najkasnije jednom godišnje analizira potrošnju energije, o čemu izvještava Agenciju.

(3) Način upravljanja potrošnjom energije, analiza potrošnje energije i način izvještavanja propisuje se pravilnikom kojeg donosi ministar nadležan za poslove graditeljstva.

**Sustav za praćenje, mjerenje i verifikaciju ušteda energije**

**Članak 18.**

(1) Sustav za praćenje, mjerenje i verifikaciju ušteda energije je računalni sustav za prikupljanje, obradu i verifikaciju informacija o energetskoj učinkovitosti i ostvarenim uštedama energije, a vodi ga Nacionalno koordinacijsko tijelo u skladu s pravilnikom za praćenje, mjerenje i verifikaciju ušteda energije kojeg donosi ministar.

(2) Informacije iz stavka 1. ovoga članka dužni su u sustav za praćenje, mjerenje i verifikaciju ušteda energije unositi odgovorne osobe javnog sektora, pružatelji energetske usluge idavatelji subvencije.

(3) Pravilnikom iz stavka 1. ovoga članka određuje se metodologija koja obuhvaća način praćenja i izračun pokazatelja potrošnje energije na nacionalnoj i sektorskoj razini, način izračuna uštede energije koja je rezultat provedbe mjera za poboljšanje energetske učinkovitosti i uštede energije koja je rezultat primjene energetskih usluga, ovlaštene osobe za praćenje i verifikaciju uštede, postupak verifikacije ušteda energije i naknade za verifikaciju uštede.

**V. ENERGETSKA USLUGA**

**Energetska usluga**

**Članak 19.**

Energetska usluga je djelatnost povezana s energetskim pregledima, projektiranjem, građenjem, stručnim nadzorom građenja, rekonstrukcijom, održavanjem građevine i/ili upravljanjem te nadzorom nad potrošnjom energije, a obavljaju je pravne i fizičke osobe na osnovi ugovora o energetskom učinku.

**Ugovor o energetskom učinku**

**Članak 20.**

(1) Ugovorom o energetskom učinku pružatelj energetske usluge obvezuje se naručitelju energetske usluge, djelomično ili u cijelosti vlastitim sredstvima, provesti mjere kojima se postiže ušteda energije i/ili vode u odnosu na referentnu potrošnju energije i/ili vode, a naručitelj se pružatelju energetske usluge obvezuje za to platiti naknadu sredstvima koja ostvari od uštede energije i/ili vode koja je posljedica ulaganja pružatelja energetske usluge.

(2) Ugovor o energetskom učinku mora biti u pisanom obliku i minimalno sadržavati podatke o:

1. naručitelju energetskih usluga,

2. pružatelju energetskih usluga,

3. o referentnoj potrošnji energije,

4. zajamčenim uštedama energije,

5. postupcima za utvrđivanje ušteda,

6. načinu financiranja ulaganja u mjere poboljšanja energetske učinkovitosti,

7. načinu plaćanja energetske usluge,

8. načinu obračuna naknade za energetsku uslugu,

9. razdoblje na koje se sklapa ugovor.

(3) Zajamčena ušteda energije utvrđuje se mjerenjem ili procjenom.

(4) Kada se zajamčena ušteda energije utvrđuje mjerenjem, ugovorom o energetskom učinku detaljno se uređuje izračun referentne potrošnje energije i/ili vode u skladu s pravilnikom za praćenje, mjerenje i verifikaciju ušteda energije.

(5) Kada se ušteda energije utvrđuje procjenom, vrijednost zajamčene uštede utvrđuje osoba ovlaštena za projektiranje sukladno posebnim propisom.

(6) Način izračuna vrijednosti zajamčene uštede energije i/ili vode utvrđuju se ugovorom o energetskom učinku, a mogu biti ugovorene u fiksnom iznosu, primjenom indeksiranja cijena ili prema stvarnim cijenama energenata u trenutku obračuna.

**Energetska usluga u javnom sektoru**

**Članak 21.**

(1) Način ugovaranja energetske usluge za javni sektor, obveze pružatelja i naručitelja energetske usluge, podrobniji sadržaj ugovora te proračunsko praćenje energetske usluge za naručitelja iz javnog sektora, propisuje uredbom Vlada Republike Hrvatske, na prijedlog ministarstva nadležnog za poslove graditeljstva.

(2) Kada pružatelj energetske usluge jamči uštedu čija je vrijednost najmanje jednaka naknadi koju se javni naručitelj obvezuje plaćati pružatelju usluge, ugovor o energetskom učinku ne smatra se javnim dugom u smislu zakona kojim se uređuje područje proračuna. Sredstva za plaćanje naknade do vrijednosti određene ugovorom smatraju se redovnim troškovima za energiju.

(3) U postupku javne nabave za odabir energetske usluge primjenjuju se kriteriji ekonomski najpovoljnije ponude.

**Energetska usluga za zgrade javnog sektora**

**Članak 22.**

(1) Agencija provodi postupak javne nabave za energetsku uslugu u zgradarstvu u ime i za račun proračunskih i izvanproračunskih korisnika državnog proračuna Republike Hrvatske, u skladu s programom energetske obnove zgrada javnog sektora.

(2) Ostali subjekti javnog sektora koji nisu određeni stavkom 1. ovoga članka mogu na temelju pisanog sporazuma, odnosno ugovora ovlastiti Agenciju da u njihovo ime i račun provodi postupak javne nabave za energetsku uslugu u zgradarstvu. Subjekti u čije ime i račun Agencija provodi postupke javne nabave za energetsku uslugu plaćaju, odnosno podmiruju Agenciji troškove tih postupaka, uz plaćanje troškova u vezi s provedbom tog postupka.

(3) Agencija je dužna na svojim internetskim stranicama objaviti obrazac tipskog ugovora o energetskom učinku koji mora biti u skladu s odredbama ovoga Zakona.

(4) Program iz stavka 1. ovoga članka donosi Vlada Republike Hrvatske, na prijedlog ministarstva nadležnog za graditeljstvo, a njime su obuhvaćeni: ciljevi provedbe programa, kriteriji za provedbu postupka javne nabave za energetsku uslugu, sudionici programa i njihove prava i obveze, troškovi programa i način namirenja troškova, način financiranja obveza koje proizlaze iz provedbe programa, indikatori realizacije programa i drugo.

**Ugovaranje energetske usluge suvlasnika zgrade**

**Članak 23.**

(1) Ovlašteni predstavnik suvlasnika podnosi odluku o sklapanju ugovora o energetskom učinku s pružateljem energetske usluge temeljem odluke dvotrećinske većine glasova suvlasnika zgrade koja se računa po suvlasničkim dijelovima, a ne po broju suvlasnika, ukoliko su osigurana primjerena jamstva, odnosno ako su koristi od primjene takve mjere veće od troškova koje ta mjera prouzrokuje.

(2) Ugovor iz stavka 1. ovoga članka mora sadržavati odredbe kojima se određuje:

* da je vrijednost zajamčene uštede veća od troškova naknade za ugovorenu energetsku uslugu,
* da rizik ostvarivanja zajamčene uštede snosi pružatelj energetske usluge te
* da sredstva za izvođenje energetske usluge u cijelosti osigurava pružatelj energetske usluge.

(3) Svaki suvlasnik zgrade može tražiti verifikaciju ušteda energije od Nacionalnog koordinacijskog tijela.

**Energetska učinkovitost u javnoj nabavi**

**Članak 24.**

1. Kad se provodi postupak javne nabave za nabavu proizvoda povezanih s energijom javni naručitelj dužan je koristiti kriterije za odabir ponude i tehničke specifikacije vezane uz povećanje energetske učinkovitosti u mjeri u kojoj je to u skladu sa troškovnom učinkovitošću, gospodarskom izvedivošću, širom održivošću, tehničkom prikladnošću i dovoljnom razinom tržišnog natjecanja.
2. Kriterije i tehničke specifikacije iz stavka 1. ovoga članka utvrđuje ministar, u suradnji s ministrom nadležnim za zaštite okoliša pravilnikom.

**VI. NADZOR**

**Članak 25.**

(1) Upravni nadzor nad provedbom ovoga Zakona i propisa donesenih na temelju ovoga Zakona obavlja Ministarstvo.

(2) Inspekcijski nadzor nad provedbom ovoga Zakona i propisa donesenih na temelju ovoga Zakona obavljaju nadležni inspektori sukladno posebnim propisima.

(3) Ako nadležni inspektor iz stavka 2. ovoga članka pri obavljanju inspekcijskog nadzora utvrdi nepravilnosti i nedostatke, ovlašten je donijeti rješenje kojim će odrediti mjere i rok za njihovo otklanjanje.

(4) U slučaju iz stavka 3. ovoga članka, nadležni inspektor je ovlašten:

* + narediti opskrbljivaču energijom dostavljanje informacija o obračunu električne energije, toplinske energije, odnosno plina te o prethodnoj potrošnji krajnjeg kupca Ministarstvu (članak 14.),
  + narediti opskrbljivaču energijom upisivanje podataka o potrošnji električne energije, toplinske energije, odnosno plina u javnom sektoru u nacionalni informacijski sustav za gospodarenje energijom (članak 14. stavak 2.),
  + narediti distributeru energije dostave podataka iz članka 15. Ministarstvu (članak 15.),
  + narediti velikim poduzećima izradu energetskog pregleda za velika poduzeća (članak 16. stavak 1.),
  + narediti odgovornim osobama javnog sektora, pružateljima energetske usluge i davateljima subvencije unošenje informacija o ostvarenim uštedama energije u sustav za praćenje, mjerenje i verifikaciju ušteda energije (članak 18. stavak 2.).

**VII. KAZNENE ODREDBE**

**Članak 26.**

(1) Novčanom kaznom u iznosu od 20.000,00 do 500.000,00 kuna kaznit će se za prekršaj opskrbljivač energijom ako:

* ne dostavi Ministarstvu informacije o obračunu električne energije, toplinske energije, odnosno plina te o prethodnoj potrošnji krajnjeg kupca (članak 14. stavak 1.) ,
* ne upisuje podatke o potrošnji električne energije, toplinske energije, odnosno plina u javnom sektoru u nacionalni informacijski sustav za gospodarenje energijom (članak 14. stavak 2.).

(2) Za prekršaj iz stavka 1. ovog članka kaznit će se odgovorna osoba opskrbljivača energijom novčanom kaznom u iznosu od 2.000,00 do 15.000,00 kuna.

**Članak 27.**

(1) Novčanom kaznom u iznosu od 20.000,00 do 500.000,00 kuna kaznit će se za prekršaj distributer energije ako:

* + ne dostavi podatke Ministarstvu, odnosno ne dostavi ih u određenom roku (članak 15.).

(2) Za prekršaj iz stavka 1. ovog članka kaznit će se odgovorna osoba distributera energije novčanom kaznom u iznosu od 2.000,00 do 15.000,00 kuna.

**Članak 28.**

1. Novčanom kaznom u iznosu od 20.000,00 do 500.000,00 kuna kaznit će se za prekršaj veliko poduzeće ako:

* ne izradi energetski pregled za velika poduzeća (članak 16. stavak 1.),
* ne izradi prvi energetski pregled za velika poduzeća u određenom roku (članak 32. stavak 2.)

(2) Za prekršaj iz stavka 1. ovog članka kaznit će se odgovorna osoba velikog poduzeća novčanom kaznom u iznosu od 2.000,00 do 15.000,00 kuna.

**Članak 29.**

1. Novčanom kaznom u iznosu od 2.000,00 do 15.000,00 kuna kaznit će se za prekršaj odgovorna osoba javnog sektora ako:

* ne ispunjava obveze iz članka 17. stavka 2. točki 2. i 3. ovoga Zakona.
* ne unosi informacije o ostvarenim uštedama energije u sustav za praćenje, mjerenje i verifikaciju ušteda energije (članak 18. stavak 2.).

**Članak 30.**

(1) Novčanom kaznom u iznosu od 20.000,00 do 500.000,00 kuna kaznit će se za prekršaj pružatelj energetske usluge ako ne unosi informacije o ostvarenim uštedama energije u sustav za praćenje, mjerenje i verifikaciju ušteda energije (članak 18. stavak 2.).

(2) Novčanom kaznom u iznosu od 20.000,00 do 500.000,00 kuna kaznit će se za prekršaj davatelj subvencije ako ne unosi informacije o ostvarenim uštedama energije u sustav za praćenje, mjerenje i verifikaciju ušteda energije (članak 18. stavak 2.).

**VIII. PRIJELAZNE I ZAVRŠNE ODREDBE**

**Podzakonski akti**

**Članak 31.**

(1) Vlada Republike Hrvatske će donijeti akcijski plan iz članka 8. stavka 3. ovoga Zakona do 1. travnja 2017. godine za razdoblje 2017. - 2020 godina.

(2) Vlada Republike Hrvatske će donijeti strategiju iz članka 10. stavka 1. ovoga Zakona na prijedlog ministra nadležnog za poslove graditeljstva u roku od šest mjeseci od dana stupanja na snagu ovoga Zakona.

(3) Vlada Republike Hrvatske će donijeti program iz članka 22. stavka 4. ovoga Zakona na prijedlog ministra nadležnog za poslove graditeljstva u roku od šest mjeseci od dana stupanja na snagu ovoga Zakona

(4) Vlada Republike Hrvatske donijeti će uredbu iz članka. 21. stavka 1. ovoga Zakona na prijedlog ministra nadležnog za poslove graditeljstva u roku od šest mjeseci od dana stupanja na snagu ovoga Zakona.

(5) Ministar će donijeti pravilnik iz članka 13. stavka 5., članka 16. stavka 1., članka 18. stavka 1. i članka 24. stavka 2. ovoga Zakona u roku od šest mjeseci od dana stupanja na snagu ovoga Zakona.

**Članak 32.**

1. Akcijski plan iz članka 11. ovoga Zakona donosi se sukladno odredbama ovoga Zakona najkasnije do prosinca 2016. godine.
2. Velika poduzeća iz članka 16. ovoga Zakona dužni su napraviti prvi energetski pregled sukladno odredbama ovoga Zakona do 5. prosinca 2015. godine.

**Članak 33.**

Do dana stupanja na snagu propisa iz članka 29. ovoga Zakona primjenjivati će se propisi kojima su uređena odnosna pitanja, koji su na snazi na dan stupanja na snagu ovoga Zakona, ako nisu u suprotnosti s odredbama ovoga Zakona**.**

**Članak 34.**

Postupci započeti do stupanja na snagu ovoga Zakona nastavit će se i dovršiti prema odredbama Zakona o učinkovitom korištenju energije u neposrednoj potrošnji (Narodne novine, broj 152/2008, 55/2012, [101/13](http://www.zakon.hr/cms.htm?id=501), [153/13](http://www.zakon.hr/cms.htm?id=600) i [14/14](http://www.zakon.hr/cms.htm?id=681)) i propisa donesenih na temelju toga Zakona.

**Članak 35.**

Danom stupanja na snagu ovoga Zakona prestaje važiti Zakon o učinkovitom korištenju energije u neposrednoj potrošnji (Narodne novine, broj 152/2008, 55/2012, [101/13](http://www.zakon.hr/cms.htm?id=501), [153/13](http://www.zakon.hr/cms.htm?id=600) i [14/14](http://www.zakon.hr/cms.htm?id=681)).

**Članak 36.**

Ovaj Zakon stupa na snagu osmog dana od dana objave u „Narodnim novinama“.

**OBRAZLOŽENJA**

**Uz članak 1.**

Propisuje se uređenje područja učinkovitog korištenja energije, donošenjem planova na lokalnoj, županijskoj i nacionalnoj razini za poboljšanje energetske učinkovitosti, njihovo provođenje, mjere i obveze energetske učinkovitosti, a posebice djelatnost energetske usluge, utvrđivanje ušteda energije, prava potrošača u primjeni mjera energetske učinkovitosti, kao i supsidijarna primjena propisa za odnose koji nisu uređeni ovim Zakonom.

**Uz članak 2.**

Određuje se primjena pravne stečevine Europske unije u zakonodavstvo Republike Hrvatske iz područja energetske učinkovitosti.

**Uz članak 3.**

Određuje se svrha ovoga Zakona kao ostvarivanje ciljeva održivog energetskog razvitka, kao i određivanje da je učinkovito korištenje energije od interesa za Republiku Hrvatsku, sukladno Zakonu o energiji, kao zakonu kojim se uređuju sva područja energetike.

**Uz članak 4.**

Određuju se pojedini pojmovi koji se koriste u ovom Zakonu.

**Uz članak 5.**

Propisuju se ovlasti Ministarstva gospodarstva u provođenju politike energetske učinkovitosti.

**Uz članak 6.**

Propisuju se ovlasti Fonda za zaštitu okoliša i energetsku učinkovitosti u području poticanja racionalnog gospodarenja energijom i energetske učinkovitosti.

**Uz članak 7.**

Određuje se Centar za praćenje poslovanja energetskog sektora i investicija kao Nacionalno koordinacijsko tijelo za energetsku učinkovitost kao i njegove ovlasti u provođenju politike energetske učinkovitosti.

**Uz članak 8.**

Određuje se donošenje Nacionalnog akcijskog plana energetske učinkovitosti kojim se utvrđuje provedba politike za poboljšanje energetske učinkovitosti u Republici Hrvatskoj na trogodišnje razdoblje kao i njegov minimalni sadržaj.

**Uz članak 9.**

Određuje se donošenje godišnjeg Izviješća o provedbi Nacionalnog akcijskog plana energetske učinkovitosti te njegov sadržaj.

**Uz članak 10.**

Određuje se donošenje dugoročne strategije za poticanje ulaganja u obnovu nacionalnog fonda zgrada Republike Hrvatske od strane Vlade Republike Hrvatske, a na prijedlog Ministarstva graditeljstva i prostornog uređenja, kao i sadržaj iste.

**Uz članak 11.**

Određuje se donošenje akcijskog plana županija i velikih gradova kojim se utvrđuje provedba politike za poboljšanje energetske učinkovitosti u županiji odnosno velikom gradu na trogodišnje razdoblje kao i njegov minimalni sadržaj.

**Uz članak 12.**

Određuje se donošenje godišnjeg plana županija i velikih gradova kojim se utvrđuje provedba politike za poboljšanje energetske učinkovitosti u županiji odnosno velikom gradu na jednogodišnje razdoblje kao i njegov minimalni sadržaj.

**Uz članak 13.**

Određuje se cilj ostvarivanja novih ušteda, obveze distributera, alternativne načine ostvarenja ciljeva novih ušteda, obveze plaćanja Fondu za zaštitu okoliša i energetsku učinkovitost. Određuje se donošenje pravilnika kojim se ove obveze detaljnije uređuju.

**Uz članak 14.**

Određuju se obveze opskrbljivača energije kojim se utvrđuju informacije koje su obvezni na zahtjev dostaviti krajnjim kupcima, te obveza unosa podataka u nacionalni sustav za gospodarenje energijom.

**Uz članak 15.**

Određuju se obveze distributera energije kojim se utvrđuju informacije koje su dužni dostaviti Ministarstvu gospodarstva

**Uz članak 16.**

Određuju se obveze izrade energetskog pregleda za velika poduzeća, te donošenje pravilnika kojim se ta obveza detaljnije uređuje.

**Uz članak 17.**

Određuju se obveze javnog sektora u upravljanju potrošnjom energije i vode, te donošenje pravilnika kojim se ta obveza detaljnije uređuje.

**Uz članak 18.**

Određuje se sustav za praćenje, mjerenje i verifikaciju ušteda energije, određuje se da taj sustav vodi Nacionalno koordinacijsko tijelo, te obveze unosa potrebnih informacija od strane javnog sektora, pružatelja energetske usluge i davatelja subvencije. Određuje se donošenje pravilnika kojim se način rada sustava za praćenje, mjerenje i verifikaciju ušteda energije detaljno uređuje.

**Uz članak 19.**

Određuje se energetska usluga kao posebna djelatnost koja se obavlja na osnovi ugovora o energetskom učinku.

**Uz članak 20.**

Određuje se bitan sadržaj ugovora o energetskom učinku kao posebnog ugovora u kojem pružatelj energetske usluge ulaže vlastita sredstva u povećanje energetske učinkovitosti kod naručitelja energetske usluge. Takvim određivanjem stvara se jasna razlika između ugovora o energetskom učinku i drugih ugovora poput ugovora u građenju ili izvršenja drugih usluga. Ovakvo određivanje ugovora o energetskom učinku stvara niz posebnosti za ugovaratelje ovakvih usluga, bilo da je riječ o javnom ili privatnom sektoru, na taj način da se time uređuje poseban ugovor u kojem je tek rezultat ulaganja pružatelja usluga koja se naplaćuje, čime se razgraničuje od ugovora o građenju i drugih sličnih ugovora, jer ovakvim ugovorom ne nastaje robni kredit pružatelja energetske usluge. Takav odnos temelji se na jamstvu da će naručitelj najmanje toliko smanjiti trošak za energiju koliko će plaćati za pružanje energetske usluge.

Uređuje se i minimalan sadržaj ugovora o energetskom učinku, te način utvrđivanja zajamčene uštede, koja se može utvrditi mjerenjem ili procjenom, pobliže uređuje način i osobe ovlaštene za ovakvu procjenu, te način obračunavanja naknade.

**Uz članak 21.**

Određuje se način ugovaranja energetske usluge za javni sektor, obveze pružatelja i naručitelja energetske usluge, podrobniji sadržaj ugovora te proračunsko praćenje energetske usluge za naručitelja iz javnog sektora, način proračunskog tretiranja ugovora o energetskom učinku. Određuje se donošenje uredbe kojom detaljno uređuje način ugovaranja energetske usluge za javni sektor, obveze pružatelja i naručitelja energetske usluge, podrobniji sadržaj ugovora te proračunsko praćenje energetske usluge za naručitelja iz javnog sektora. Time se ispunjavaju uvjeti za pokretanje ulaganja u zgrade javnog sektora, čime se osigurava uloga javnog sektora kao primjera te pokretanje tržišta energetskih usluga.

**Uz članak 22.**

Određuje se da Agencija za pravni promet i posredovanje nekretninama provodi postupak javne nabave u ime i za račun proračunskih i izvanproračunskih korisnika državnog proračuna Republike Hrvatske, mogućnost za ostale subjekte javnog sektora da ovlaste Agenciju za provođenje postupaka u njihovo ime i za njihov račun, donošenje programa obnove zgrada kojeg na prijedlog ministra nadležnog za graditeljstvo donosi Vlada Republike Hrvatske te obveze Agencije da objavi tipski ugovor o energetskom učinku u skladu s navedenim programom.

Osim provedbe programa obnove zgrada, kojim se predviđa ugovaranje energetske usluge za zgrade u vlasništvu Republike Hrvatske, osigurava se i davanje primjera ugovora o energetskom učinku kojim se može koristiti privatni sektor u razvoju tržišta energetske usluge.

**Uz članak 23.**

Određuje se način ugovaranja energetske usluge u suvlasničkim zajednicama koje o ugovaranju energetske usluge mogu odlučiti dvotrećinskom većinom glasova svih suvlasnika zgrade.

Preduvjet za ugovaranje energetske usluge u skladu sa ovim Zakonom je da suvlasnička zajednica ne ulaže u izvođenje radova te za njih ne nastaje kreditna obveza i ne preuzimaju rizike vezane uz provedbu ostvarenja uštede energije odnosno imaju jamstvo da će se troškovi za energente smanjiti barem za iznos jednak otplatama energetske usluge.

Bez uređivanja ovog odnosa suvlasnici u višestambenim zgradama nemaju mogućnost ostvariti ulaganja u smanjenje potrošnje energije bez suglasnosti svih suvlasnika, što ih ograničava u raspolaganju vlastitom imovinom na energetski učinkovit način, a predstavlja i značajnu prepreku razvoju poslovanja za pružanje energetske usluge. Način ugovaranja osigurava da odluka o ugovaranju energetske usluge ne bude na štetu onih suvlasnika zgrade koji se za takav ugovor ne odluče te zaštitu njihovih prava kroz mogućnost osporavanja ostvarenja uštede kao bitnog uvjeta ugovora o energetskom učinku.

**Uz članak 24.**

Propisuje se provođenje postupka javne nabave za nabavu proizvoda povezanih s energijom javnih naručitelja te se određuje da će kriteriji za odabir ponude i tehničke specifikacije takvih proizvoda se propisati pravilnikom u suradnji s ministrom nadležnim za zaštite okoliša pravilnikom.

**Uz članak 25.**

Propisuje se nadležnost provođenja nadzora nad provedbom odredbi ovog Zakona, kao i inspekcijski nadzor nadležnih inspektora.

**Uz članke 26. - 30.**

Propisuju se prekršajne odredbe za obveznike energetske učinkovitosti koji se ne pridržavaju i ne provode odredbe ovoga Zakona.

**Uz članak 31.**

Propisuje se rok do kojega se moraju pripremiti i usvojiti na Vladi Republike Hrvatske podzakonski akti koji su predviđeni za donošenje odredbama ovoga Zakona.

**Uz članak 32.**

Propisuje se rokovi u kojima su mora donijeti podzakonski akt, odnosno izvršiti prvi energetski pregled velikog poduzeća sukladno odredbama ovoga Zakona.

**Uz članak 33.**

Propisuje se važenje podzakonskih propisa donesenih po starom Zakonu, do donošenja novih podzakonskih propisa, ako isti nisu u suprotnosti sa odredbama ovoga Zakona.

**Uz članak 34.**

Propisuje se da će se postupci započeti prije stupanja na snagu ovoga Zakona dovršiti po odredbama Zakona o učinkovitom korištenju energije u neposrednoj potrošnji.

**Uz članak 35.**

Propisuje se prestanak važenja važećeg Zakona o učinkovitom korištenju energije u neposrednoj potrošnji.

**Uz članak 36.**

Propisuje se stupanje na snagu ovoga Zakona.